1.

Ensimmäinen muutos koskee seuraavien uusien rypälelajikkeiden lisäämistä: Doña María, Dominga ja Victoria (valkoiset lajikkeet) ja Red Globe (tumma lajike). Perustelu: Sen jälkeen, kun alkuperänimitys ”Uva Embolsada del Vinalopó” otettiin käyttöön vuonna 1989, alueella on tapahtunut paljon muutoksia viljelymenetelmien kehittymisen ja kuluttajien markkinakäyttäytymisen muuttumisen seurauksena. Alun perin viljeltiin seuraavia lajikkeita: Aledo, Italia (l. Ideal) ja Rosetti. Vaikka näiden lajikkeiden viljelyä on jatkettu, uusille aloille on istutettu muita lajikkeita. Uusien lajikkeiden kohdalla on käytetty samoja viljelymenetelmiä sekä pussitustekniikkaa. Ala, jolle näitä uusia lajikkeita on alueella istutettu, on tarpeeksi suuri, jotta niiden voidaan todeta sopeutuneen riittävällä tavalla. Rypäleiden vahakerros on säilynyt käytännöllisesti katsoen täydellisenä, ja niiden väri on voimakkaampi ja kuori virheetön. Aistinvaraisten ominaisuuksien osalta lajikkeiden Victoria, Red Globe, Doña María ja Dominga makeusaste sadonkorjuuajankohtana on huomattavan korkea, mikä vastaa alun perin suojattujen lajikkeiden (Aledo, Italia/Ideal ja Rosetti) sokeripitoisuuden arvoa, joka sadonkorjuuhetkellä on kaikilla lajikkeilla vähintään 12,5 Brix-astetta. Kaikkien näiden tekijöiden (makeus, vahakerroksen säilyminen, voimakas väritys, virheetön pinta sekä sopeutuminen viljely-ympäristöön ja pussitustekniikan käyttöön) vuoksi on perusteltua pyytää uusien lajikkeiden sisällyttämistä suojattuun alkuperänimitykseen ”Uva de mesa embolsada del Vinalopó”. Lajikkeiden kuvaus: Victoria: Rypäleterttu on suuri, pyramidin muotoinen ja alaspäin kapeneva. Rypäleet ovat väriltään vahamaisen keltaisia, suuria ja ellipsin muotoisia. Malto on rapea ja maultaan neutraalin makea. Lajike kestää erittäin hyvin kuljetusta. Sitä viljellään pergolassa tai korkeassa tukiristikossa. Sato voidaan korjata heinäkuun lopussa ja hyötämällä tapahtuvassa viljelyssä jopa kesäkuussa. Lajike hyötyy suuresti pussitustekniikasta, joka suojaa sitä linnuilta ja hyönteisiltä ja takaa ennen muuta tuotteen korkean laadun. Lajike soveltuu kyseisen tekniikan käyttöön ja antaa siitä hyvän tuloksen. Dominga: Satoa voidaan korjata lokakuusta marraskuun loppuun. Lajike pussitetaan aina, ja siitä saadaan väriltään erittäin yhtenäisen kullankeltaisia, korkealaatuisia kuluttajien suuresti arvostamia rypäleitä. Doña María: Rypäletertut ovat suuria, kartion muotoisia ja löysärakenteisia. Rypäleet ovat vaaleankeltaisia, erittäin suuria ja pyöreänsoikeita. Maku on hyvin makea. Kypsyminen syyskuun alusta lokakuun loppuun. Viljellään korkeassa pergolassa tai kaksinkertaisessa tukiristikossa. Lajike soveltuu erittäin hyvin pussitustekniikan käyttöön. Red Globe: Rypäletertut ovat hyvin suuria, lieriömäisen kartion muotoisia, haaroittuneita (keskipitkät tai pitkät haarat) ja kohtalaisen löysärakenteisia. Rypäleet voivat olla punaisia, viininpunaisia, vaaleanpunaisia tai violetinpunaisia, pyöreitä, hyvin suuria, neutraalin makuisia; malto on rapea, kuori on paksu, vahva ja helposti irtoava. Viljellään korkeassa pergolassa tai kaksinkertaisessa tukiristikossa. Lajike on sopeutunut täydellisesti alueen olosuhteisiin ja pussitustekniikan käyttöön.